Viborg Fodsports Forening

Viborg Fodsports Forening (forkortet Viborg F.F., VFF) er en dansk fodboldklub hjemmehørende i den midtjyske domkirkeby Viborg. Klubben blev stiftet den 1. april 1896.

Klubbens førstehold spillede fra 1998 til 2008 i Superligaen, men måtte rykke ned i 1. division efter ti år i den bedste fodboldrække. Efter fem sæsoner i 1. division vendte klubben tilbage til Superligaen for sæsonen 2013/2014, hvorefter klubben rykkede ned til 1. division i sæsonen 2014/2015, og efterfølgende rykkede klubben op i Superligaen igen til sæsonen 2015/2016. Sidenhen er klubben atter rykket ned til 1. division.

Efter at have vundet NordicBet Ligaen (1. division) i sæsonen 2020-21 vendte klubben atter tilbage til Superligaen til sæsonen, hvor det blev til en 7. plads. 

Klubben spiller sine hjemmebanekampe på Energi Viborg Arena, der har plads til 9.566 tilskuere (heraf 500 ståpladser, resten siddepladser).

Fra sæsonen 2022/23 overtog Capelli Sport sponsoratet af spillertøj til hele Viborg F.F., herunder også amatørafdelingen. Klubbens hjemmebanetrøje er grøn med nedtonet kløverprint, grønne shorts og grønne strømper. Udebanetrøjen er hvid med hvide shorts og hvide strømper.

Klubbens historie

1896-1930 
Viborg Fodsports Forening blev oprettet 1. april 1896, oprindelig som en klub for flere forskellige sportsgrene, blandt andet cricket, atletik og brydning.

Villy Buhl blev klubbens første medaljevinder ved danske mesterskaber da han 1910 fik sølv i længdespring og bronze på 100 meter.

Fodbold kom først for alvor til senere. I 1924 vandt Viborg F.F. Mesterrækken, hvilket var datidens bedste fodboldliga i Jylland.

Hermann Brügmann deltog i OL 1928, som klubbens første og frem til i dag eneste OL-deltager. Ved OL i Amsterdam deltog han som længdespringer og trespringer. I længdespring blev han nummer 30 med et spring på 6.62 og i trespring nummer 18 med 13,82. Han vandt i perioden 1921-1927 fire danske mesterskaber i længdespring og to i trespring derudover satte han to danske rekorder i trespring. Brügmann havde også en 20-årig karriere som fodboldspiller i klubben.

Efter en række idrætsgrene i 1929 blev udskilt i selvstændige foreninger, dyrkedes herfra udelukkende fodbold i klubben.

1931-1989 
Op gennem 1950’erne kæmpede VFF for at komme op i divisionerne, men først i 1959 lykkedes det at komme op i 4. division for første gang, idet kvalifikationen hertil havde fejlet ved adskillige tætte forsøg.

En af de spillere, der var med til oprykningen i 1959, var Erik Bundgaard. Bundgaards 421 kampe stod som klubrekord indtil 2008, hvor Jakob Glerup overtog denne rekord.

Bortset fra et par sæsoner i starten af 1970’erne har klubben siden 1959 aldrig været placeret i turneringer under divisionsrækkerne.

1990-2000 
Det var først i 1990'erne, at klubben gjorde væsen af sig i fodbold på landsplan. Indtil da havde klubben haft en tilværelse i de lavere rækker på nær en enkelt sæson i 1. division (dengang den bedste række) i 1980 og 1989. En væsentlig investering i ungdomsfodbold gav imidlertid bonus, og i 1993 kom klubben for første gang op i landets bedste fodboldrække, Superligaen, som var blevet grundlagt i 1991. Opholdet i topdivisionen varede dog kun én sæson, inden man igen måtte en tur ned i 1. division. Men allerede året efter vendte klubben tilbage til Superligaen, og efter et par op- og nedrykninger rykkede man endeligt op i 1998 og vedblev at være der indtil sæsonen 2007/2008.

2000-2010 

Klubbens fineste sæson kom i 1999/2000, hvor klubben vandt den danske Pokalturnering med en sejr på 1-0 over AaB i finalen, og desuden sluttede på en 4. plads, hvilket er klubbens højeste slutplacering i Superligaen.
I sæsonen 05/06 var VFF tæt på at snuppe bronze, dog kneb det med at vinde de afgørende kampe, hvilket medførte endnu en fjerdeplads.
Sæsonen efter blev meget skuffende. Man havde ansat den tidligere assistenttræner, Flemming Nielsen som sportsdirektør. Efter få kampe stod den daværende træner Ove Christensen frem på TV og kritiserede offentligt ledelsens indkøb. Han fik sammen med Flemming Nielsen fyresedlen onsdag den 26. juli. Derefter blev assistenttræneren Tommy Møller Nielsen ansat som cheftræner, indtil han blev erstattet af den succesfulde svenske træner Anders Linderoth, mens Møller Nielsen igen blev ansat som assistenttræner. Man havde stor tiltro til Linderoths evner, men successen fulgte ikke til Danmark, og det blev kun til en skuffende 9. plads i Superligaen. I sæsonen 07/08 forsatte Viborg F.F. med dårlige resultater. Det medførte fyringen af træneren Anders Linderoth og assistenttræneren Tommy Møller Nielsen den 9. november 2007, hvorefter målmandstræneren Stephen Lowe og U-18 træneren Jan Østergaard overtog i de sidste kampe i efterårssæsonen.
Klubben ansatte herefter Hans Eklund og Søren Frederiksen, der blev købt fri af Skive IK. Herefter hentede klubben en næsten ny trup, og efter nogle gode træningskampe havde man tiltro til, at skuden kunne vende for Viborg F.F.. Desværre forsatte man i samme spor i forårssæsonen som i efterårssæsonen, og snart blev man klar over, at vejen gik mod 1. division.
I 1. division lagde Viborg F.F. hårdt fra land, og røg direkte ind på førstepladsen fra starten. Men efter den gode start gik holdet i stå, og begyndte at tabe kampe. Efter at klubben havde tabt 2-3 til det absolutte bundhold Lolland-Falster Alliancen blev Hans Eklund fyret den 8. april 2009, og Søren Frederiksen overtog pladsen com cheftræner.
I sommeren 2009 blev den danske træner Lars Søndergaard ansat som cheftræner i Viborg F.F., og Søren Frederiksen indtog atter rollen som assistenttræner. Desuden blev der fremsat en 3 års plan for klubben, som betyder, at man ønsker en større satsning på talenterne fra FK Viborg, og en oprykning til Superligaen skal nåes i løbet af 3 år. Det første år med Søndergaard og Frederiksen på bænken har betydet, at tre FK Viborg talenter har fået deres debut, Christian Stisen, Kasper Østervemb og Carlos Shiralipoor, men holdet hører stadig til den bløde mellemvare i 1. division. .
I vinterpausen 2009/2010 skiftede Ralf Pedersen til Danmarksserieklubben Kjellerup IF som spillende assistenttræner. Jesper Lindegaard fik ikke forlænget sin kontrakt, og brasilianeren Alex da Silva valgte at blive væk fra Viborg, hvilket betød en opsigelse af dennes kontrakt. Vinterpausen 2009/10 blev især kendt for en episode en lørdag morgen, hvor direktøren Morten Jensen og en række af spillerne mødte op en hel dag for at rydde kunstgræsbanen for sne.

2011-nu 
Viborg FF har i årene til 2011 og frem til i dag (2023) præsteret svingende og er som resultat deraf rykket frem og tilbage mellem Superligaen og 1. division ad flere omgange.

I 2019 hentede Viborg FF fodboldspilleren Bernio Verhagen til klubben. Det viste sig dog, at der var tale om yderst veludført bedrageri, hvilket blev afsløret, da Verhagen deltog i træningerne og præsterede langt under det forventede niveau. 

I foråret 2022 fik reportageserien For enhver fucking pris premiere, hvilket gav et indblik i klubbens organisation. I løbet af serien sagde daværende cheftræner Lars Friis op.

I efteråret 2022 blev Viborg FFs daværende sportschef, Jesper Fredberg, tilbudt et job i Anderlecht, som han endte med at acceptere og tiltrådte 1. januar 2023. Mads Agesen blev sidenhen sportschef i Viborg efter Fredbergs skifte.

Den 29. maj 2023 blev der sat tilskuerrekord for Viborg FF, da der var samlet 9.523 tilskuere til kampen mod F.C. København. Dermed blev rekorden fra 2006 slået – dengang var det også mod FCK i en kamp, der blev overværet af 9.353 tilskuere.

I august 2023 satte klubben endnu en rekord med salget af Anton Gaaei til hollandske AFC Ajax som den dyreste solgte spiller i klubben nogensinde.

Placeringer gennem tiderne 

Viborg F.F.'s placeringer gennem tiderne. (pr. 6. juni 2023)

Europæisk deltagelse 

UEFA cuppen 2000-01

UEFA Europa Conference League 2022-23

Viborg F.F. Football Academy, Nigeria 
Viborg F.F. har haft et fodboldakademi i den nigerianske by Owerri, hvorfra man bl.a. har hentet Paul Obiefule, Kingsley Onyenekwe, Christian Muomaife, Chukwunonso Oneugbu og Seyi Fayini.
Akadamiet eksisterer dog ikke længere.

Hjemmebane 

Viborg F.F. har hjemmebane på Energi Viborg Arena. Der er overdækket siddepladser på hele stadionet, der er inddelt i fire afsnit. Nord med 2.072 siddepladser, vest med 2.662 siddepladser, øst 2.762 siddepladser og syd med 2.040 siddepladser. I alt 9.566 siddepladser. Afsnit nord bliver brugt af udeholdets fan, mens afsnit syd bliver brugt af de forskellige fanklubber og supportere.
Banen måler 105m x 68m. Der er varme i banen, og banen er godkendt som DBU og UEFA stadion. Kvindelandsholdet i fodbold har ofte brugt Viborg Stadion som deres hjemmebane. Det nuværende stadion er bygget ovenpå et ældre stadion, hvor der var plads til ca. 15.000 tilskuere (dog var der klart flest ståpladser), og der var desuden en løbebane.

Supportere 

The Green Pride er klubbens officielle fanklub. Tidligere var The Green Pride en af de største i Danmark med over 500 medlemmer. Den første Ultras-gruppe blev født i 2002, da en gruppe teenagere etablerede Fanatikos. I 2004 blev Shamrock Ultras skabt.
Grøn Fight bør også nævnes. Den består primært af ældre fans der har fulgt klubben i årtier.

FK Viborg 
Forenede Klubber i Viborg (eller FK Viborg) er en fodboldklub, stiftet 2002, som en elite- overbygning/sammenslutning for U13-U15, som består af moderklubberne Viborg Nørremarken Viborg FF, Houlkær IF, Overlund GF, Viborg B67, Viborg Søndermarken, Ravnsbjerg IF og BT/SVIF. De yngre årgange er en del af Viborg FF Talent fra U5-U12, mens Viborg FF har licensen fra U17-U21.

Allerede i overbygningens første sæson blev det til et Jysk Mesterskab for drenge i Mesterrække 2, hvor holdet bestod af den talentfulde årgang 89-90.

Siden hen er det blevet til flere jyske mesterskaber, og FK Viborg er også godt repræsenteret på diverse Unionshold.

FK Viborg har udviklet mange lokale fodboldtalenter, herunder Kevin Mensah, Alexander Juel Andersen, Martin Christensen, Henrik Kappelborg, Christian Stisen, Thor Haarh, Michael Worret og Carlos Shiralipour.

Landsholdsspillere og profiler 

Selvom klubben blot har været i landets bedste række i cirka 10 år, har klubben alligevel fostret flere landsholdsspillere, heriblandt Thomas Frandsen, Steffen Højer og Søren Frederiksen. Jesper Christiansen og Michael Gravgaard fik begge debut på landsholdet i 2005, men for Michael Gravgaards vedkommende var det dog først efter at være skiftet fra VFF til FC København, at han kom på banen for landsholdet. Han var dog udtaget til Morten Olsens landshold, mens han spillede i Viborg.
Både Frandsen, Højer og Fredriksen er efter ophold i andre klubber vendt tilbage til Viborg

Viborg har længe haft tradition for at huse stærke målmænd, da den seneste navnerække tæller profiler som Arek Onyszko, Jesper Christiansen og John Alvbåge

Blandt de tidligere profiler kan nævnes angriberne Søren Frederiksen og Heine Fernandez, der begge oplevede at blive topscorere i landets bedste række, mens de var i klubben.
I en afstemning foretaget i efteråret 2007 blev de to tilmed kåret til henholdsvis den største og den tredjestørste Viborg-profil nogensinde.
En anden succesfuld angriber var Thomas Dalgaard, som blev topscorer i 2 sæsoner i træk, med 27 mål i 1 division og efterfølgende 18 mål i Superligaen.
Dertil skal anføren Jakob Glerup Nielsen heller ikke glemmes. Han var været i klubben i over 10 år, og må om nogen betragtes som en legende.

De største VFF-profiler gennem tiden 
I efteråret 2007 afholdte VFF en konkurrence, hvor man kunne stemme på alletiders bedste VFF'er blandt 48 nominerede kandidater.

Top 10-resultatet af afstemningen blev:

 Søren Frederiksen
 Finn Døssing
 Heine Fernandez
 Jakob Glerup
 Steffen Højer
 Jørgen Pedersen
 Michael Gravgaard
 Erik Bundgaard
 Arek Onyszko
 Hans Ove Andersen

Spillere

A-Truppen 
.

Spillere af egen avl i brug

Udlejede spillere

Trænerstaben

Transfers 

 → Skiftet til Hapoel Hadera

Tidligere spillere 

Oversigt sidst opdateret: 25. juli 2016.

Trænere 1964 – 2022

Fodnoter

Eksterne henvisninger 

 Viborg FFs officielle hjemmeside
 Nyheder om Viborg F.F.
 Kilder brugt til sektionen Tidligere spillere:
 Database over spillede kampe i den bedste danske fodboldrække for mænd

 
Etableret i 1896
Fodboldklubber i Danmarksturneringen